32002L0066
L 192/47
JURNALUL OFÍCIAL AL UNIUNII EUROPENE
DIRECTIVA 2002/66/CE A COMISIEI
din 16 iulie 2002
de modificare a anexelor la Directivele 76/895/CEE, 86/362/CEE, 86/363/CEE și 90/642/CEE ale Consiliului în ceea ce privește stabilirea conținuturilor maxime de reziduuri de pesticide din și de pe fructe și legume, cereale, alimente de origine animală și respectiv anumite produse de origine vegetală, inclusiv fructe și legume
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/895/CEE a Consiliului din 23 noiembrie 1976 privind stabilirea conținuturilor maxime de reziduuri de pesticide din și de pe fructe și legume (1), astfel cum a fost modificată ultima dată prin Directiva 2000/82/CE a Comisiei (2), în special articolul 5,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (3), astfel cum a fost modificată ultima dată prin Directiva 2002/42/CE a Comisiei (4), în special articolul 10,
având în vedere Directiva 86/363/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe alimentele de origine animală (5), astfel cum a fost modificată ultima dată prin Directiva 2002/42/CE, în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (6), astfel cum a fost modificată ultima dată prin Directiva 2002/42/CE, în special articolul 7,
întrucât:
(1)
În ceea ce privește cerealele și anumite produse de origine vegetală, inclusiv fructele și legumele, conținuturile de reziduuri trebuie să reflecte utilizarea unor cantități minime de pesticide necesare asigurării unei protecții eficiente a plantelor, aplicate astfel încât cantitatea de reziduuri să fie cât mai redusă posibil și acceptabilă din punct de vedere toxicologic, în special ținând seama de protecția mediului și de protecția consumatorilor din punctul de vedere al estimării unei doze zilnice admise (DZA). În ceea ce privește alimentele de origine animală, conținuturile de reziduuri trebuie să reflecte consumul de către animale de cereale și de produse de origine vegetală tratate cu pesticide, ținând seama, dacă este cazul, de consecințele directe ale utilizării medicamentelor veterinare. Conținuturile maxime de reziduuri (CMR) comunitare reprezintă limita superioară a cantităților de reziduuri care se pot găsi în produse dacă producătorii au respectat bunele practici agricole.
(2)
CMR de pesticide trebuie reexaminate în mod constant și pot fi modificate pentru a se ține seama de noile informații și date. CMR trebuie stabilite la pragul de detectare dacă nu există utilizări autorizate.
(3)
Comisia a luat decizii pentru a nu înscrie substanțe active în anexa I la Directiva 91/414/CEE a Consiliului din 15 iunie 1991 privind introducerea pe piață a produselor fitosanitare (7), astfel cum a fost modificată ultima dată prin Directiva 2002/48/CE a Comisiei (8) în ceea ce privește substanțele lindan (Decizia 2000/801/CE a Comisiei) (9), quintozen (Decizia 2000/816/CE a Comisiei) (10), permetrin (Decizia 2000/817/CE a Comisiei) (11), zineb (Decizia 2001/245/CE a Comisiei) (12) și paration (Decizia 2001/520/CE a Comisiei) (13). În temeiul deciziilor menționate anterior, utilizarea produselor fitosanitare care conțin aceste substanțe active nu mai este autorizată în Comunitatea Europeană. Prin urmare, toate reziduurile de pesticide care rezultă în urma utilizării acestor produse fitosanitare trebuie adăugate în anexele la Directivele 86/362/CEE, 86/363/CEE și 90/642/CEE, pentru a permite supravegherea și controlul adecvat al interzicerii utilizărilor lor și pentru a proteja consumatorii. Deoarece, printr-un control de rutină, nu este posibil să se facă distincție între zineb și ceilalți ditiocarbamați, nu este posibil să se stabilească CMR pentru zineb. Pentru a răspunde așteptărilor legitime în ceea ce privește utilizarea stocurilor existente de pesticide, deciziile de neînscriere ale Comisiei au acordat un termen de grație, iar CMR fondate pe noțiunea conform căreia utilizarea substanței în cauză nu mai este autorizată în Comunitate nu trebuie să se mai aplice până la sfârșitul perioadei de grație aplicabilă în cazul respectivei substanțe.
(4)
Conținuturi maxime de reziduuri de lindan și paration au fost stabilite în prealabil pentru anumite produse în anexa II la Directiva 76/895/CEE (astfel cum a fost modificată prin Directiva 82/528/CEE a Comisiei (14), dar prezenta directivă autorizează statele membre să stabilească CMR mai ridicate. În schimb, pentru a stabili conținuturi maxime de pesticide armonizate la nivel comunitar în ceea ce privește substanțele lindan și paration din și de pe fructe și legume, respectivele CMR trebuie înscrise în Directiva 90/642/CEE. În plus, CMR trebuie modificate astfel încât să reflecte retragerea autorizațiilor la nivel comunitar.
(5)
Conținuturile maxime comunitare de reziduuri și cele recomandate de Codex alimentarius se stabilesc și se evaluează în conformitate cu unele proceduri similare. Există un număr restrâns de conținuturi maxime de pesticide (CMR) stabilite de Codex pentru lindan, quintozen, permetrin și paration. S-a ținut seama de acestea la determinarea conținuturilor maxime de reziduuri stabilite de prezenta directivă. De CMR prevăzute de Codex, a căror retragere urmează să fie recomandată în viitorul apropiat, nu s-a ținut seama. CMR prevăzute de Codex pentru lindan, și anume 0,1 mg/kg (ouă) și 0,7 mg/kg (carne de pasăre), sunt CMRA (conținuturi maxime de reziduuri alogene). Aceste CMR nu sunt stabilite la nivelul care rezultă în urma utilizării curente a produselor fitosanitare, ci țin seama de faptul că în urma utilizărilor anterioare ale substanțelor au rezultat reziduuri care pot fi considerate contaminante. CMR bazate pe cele prevăzute de Codex au fost evaluate din punctul de vedere al riscurilor pe care le prezintă pentru consumatori. Nu s-a stabilit nici un risc în cadrul parametrilor toxicologici bazați pe studiile de care dispune Comisia. DZA pentru lindan este de 0,001 mg/kg g.c./zi (JMPR 1997) - o doză de referință acută nefiind considerată necesară. DZA pentru paration este de 0,004 mg/kg g.c./zi (JMPR 1995), doza de referință acută fiind de 0,01 mg/kg g.c./zi (JMPR 1995). DZA pentru permetrin este de 0,05 mg/kg g.c./zi (JMPR 1999), o doză de referință acută nefiind considerată necesară. DZA pentru quintozen este de 0,01 mg/kg g.c./zi (JMPR 1995), o doză de referință acută nefiind considerată necesară.
(6)
Comunitatea a notificat Organizației Mondiale a Comerțului proiectul de directivă al Comisiei, pentru redactarea respectivei directive ținându-se seama de observațiile primite. CMR pentru combinații pesticide/culturi specifice utilizate în țările terțe ar putea fi examinate de Comisie pe baza datelor acceptabile prezentate (15).
(7)
Măsurile prevăzute de prezenta directivă sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
În anexa II la Directiva 76/895/CEE, rubricile referitoare la substanțele lindan și paration se elimină.
Articolul 2
În tabelul din partea A din anexa II la Directiva 86/362/CEE, se adaugă rubricile referitoare la următoarele reziduuri de pesticide:
Reziduuri de pesticide
Conținut maxim în mg/kg
„Lindan
0,01 (16) Cereale
Quintozen (suma de quintozen și pentacloro-anilină, exprimată în quintozen)
0,02 (16) Cereale
Permetrin (suma de izomeri)
0,05 (16) Cereale
Paration
0,05 (16) Cereale
Articolul 3
În tabelul din partea A din anexa II la Directiva 86/363/CEE, se adaugă rubricile privind următoarele reziduuri de pesticide:
Reziduuri de pesticide
Conținut maxim (mg/kg)
din grăsimea din carne, preparate din carne, organe comestibile și grăsimi animale enumerate de anexa I la pozițiile NC 0201, 0202, 0203, 0204, 0205 00 00, 0206, 0207, ex 0208, 0209 00, 0210, 1601 00 și 1602 (i) și (iv)
pentru laptele de vacă crud și laptele de vacă integral prevăzut de anexa I la pozițiile NC 0401; pentru celelalte produse alimentare enumerate la pozițiile NC 0401, 0402, 0405 00 și 0406, conform punctelor (ii)-(iv)
din ouă proaspete, fără coajă, pentru ouăle de pasăre și gălbenușurile de ou menționate de anexa I la pozițiile NC 0407 00 și 0408 (iii) și (iv)
„Lindan
Carne de pasăre 0,7 (17)
Altele 0,02 (18)
0,001 (19)
0,1 (17)
Quintozen
0,01 (19)
0,01 (19)
0,01 (19)
Paration
0,05 (19)
0,05 (19)
0,05 (19)
Articolul 4
Rubricile referitoare la reziduurile de pesticide prevăzute de anexa la prezenta directivă se adaugă sau se modifică în tabelul din anexa II la Directiva 90/642/CEE.
Articolul 5
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
1.
Statele membre pun în aplicare actele cu putere de lege și actele administrative necesare pentru a se conforma prezentei directive până la 30 noiembrie 2002. Statele membre informează de îndată Comisia cu privire la aceasta.
2.
Statele membre aplică aceste măsuri începând cu 1 decembrie 2002 în ceea ce privește substanțele lindan, quintozen și permetrin, și începând cu 1 mai 2003 în ceea ce privește parationul.
3.
Atunci când statele membre adoptă aceste măsuri, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 6
Prezenta directivă se adresează statelor membre.
Adoptată la Bruxelles, 16 iulie 2002.